
ACORD  89/2008, DE 11 DE JUNY DEL PLE DEL CONSELL DE

L’AUDIOVISUAL DE CATALUNYA

Expedient 22/2007-S

Resolució imposició sanció

Fets

1. L’Àrea de continguts del Consell de l’Audiovisual de Catalunya va analitzar la retransmissió, el 8 de desembre de 2007, del partit de futbol entre l’Athletic Club de Bilbao i el Reial Madrid CF per TV3. L’informe determina que a l’esmentada retransmissió s’havien inserit, a les 22:31 i a les 23:19 hores, dues pantalles dividides amb publicitat de BBVA.

Concretament, l’informe especifica el següent: “Les pantalles dividides consisteixen en la divisió de la pantalla en dues parts on s’emet simultàniament la retransmissió del partit sense so en una, i l’espot del BBVA en l’altra. Les dues pantalles dividides s’insereixen en diferents moments del joc:

· pantalla dividida de les 22:31 h: el joc està aturat durant els 10 segons que dura la forma publicitària.

· pantalla dividida de les 23:19 h: el joc està aturat durant 7 dels 10 segons que dura la forma publicitària”.

La possible incidència detectada té a veure amb el fet que en les retransmissions de partits amb descansos fixos només es pot emetre publicitat en totes les seves formes (exceptuant les transparències i la publicitat virtual) durant aquests descansos. Així doncs, la inclusió de les pantalles dividides durant un partit de futbol no està permesa per la normativa d’aplicació.

2. A la vista d’aquest informe, el Ple del Consell, mitjançant l’Acord 291/2007, de 19 de desembre, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, va decidir obrir un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA, com a part interessada, per tal que en el termini màxim de cinc dies a comptar des del dia següent a la recepció de la notificació d’aquest Acord, formulés les manifestacions que considerés oportunes.
3. El 8 de gener de 2008, va tenir entrada en aquest Consell (registre d’entrada núm. 0003E20/2008) un escrit que signa el senyor Carles Viñas i Llebot, director dels Serveis Jurídics de TELEVISIÓ DE CATALUNYA, SA, en el qual s’al·lega que aquesta “ha emès les referides pantalles dividides a l’empara de l’article 104 de la Llei 22/2005, de 29 de desembre, de la comunicació audiovisual de Catalunya, que regula específicament la pantalla dividida i no prohibeix la seva emissió en partits de futbol, ni especifica en quin tipus de programes o continguts està permesa o prohibida la seva inserció”.

Així mateix s’al·lega que “ni l’article 104 ni l’article 98, ni cap altre de l’esmentada llei preveuen ni prohibeixen com a conducta tipificada susceptible d’infracció l’emissió de pantalla dividida en un partit de futbol i en virtut d’aquesta argumentació afirma que no es podria considerar una infracció”. 

Finalment, es recorda el mandat de l’article 104.3 de la citada llei en el sentit d’haver de regular mitjançant instrucció les obligacions específiques dels prestadors de serveis de comunicació audiovisual en relació a la pantalla dividida. 

Per tot l’exposat, se sol·licita l’arxiu de l’expedient sancionador en qüestió.

4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 8/2008, de 16 de gener, va decidir desestimar les al·legacions presentades i incoar un procediment sancionador a TELEVISIÓ DE CATALUNYA, SA, per la utilització de les dues pantalles dividides, amb publicitat de BBVA, durant la retransmissió per TV3, el 8 de desembre de 2007, del partit de futbol entre l’Athelic Club de Bilbao i el Reial Madrid CF, sense respectar les obligacions establertes a la lletra b) de l’apartat 3 de l’article 98 de la Llei 22/2005, de 29 de desembre, de la comunicació audiovisual de Catalunya, fet susceptible de constituir una infracció greu tipificada a la lletra e de l’article 133 de l’esmentada llei.
5. El Ple del Consell, mitjançant l’Acord 40/2008, de 18 de març, notificat en forma al prestador de serveis de televisió TELEVISIÓ DE CATALUNYA, SA, va acordar nomenar com a persona instructora del present procediment la senyora Rosa Maria Garcia Moreno, funcionària de l’Àrea Jurídica del Consell de l’Audiovisual de Catalunya, en substitució de la senyora Anna Casasnovas Rasal.

6. El 31 de març de 2008, la instructora va dur a terme el plec de càrrecs corresponent que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre, de règim jurídic de les administracions públiques i del procediment administratiu comú.

7. El 16 d’abril de 2008, i dins del termini atorgat, va tenir entrada en aquest Consell (Registre d’entrada núm. 0003E/2028/2008) un escrit signat pel senyor Carles Viñas i Llebot, en nom i representació de TELEVISIÓ DE CATALUNYA, SA, en què a l’al·legació primera manifesta “la nostra disconformitat al plec de càrrecs”. A l’al·legació segona estableix, entre d’altres, que “l’article 98.3.b) en cap cas diu que en les retransmissions de partit amb descansos fixes només es pot emetre publicitat durant els descansos, ni prohibeix les pantalles dividides durant un partit de futbol. El Plec de càrrecs arriba a una conclusió errònia i contraria a la finalitat i esperit dels articles 98, 104 (pantalla dividida) i 106 (patrocini virtual ) de la LCA”. Considera que “l’apartat 2 de l’article 98 es refereix exclusivament a les interrupcions publicitàries i no pas al principi general d’inserció de publicitat entre programes” i que “el que no està permès es interrompre l’emissió del partit de futbol per fer una pausa publicitària”. A l’al·legació tercera manifesta que “la pantalla dividida té una regulació pròpia i específica a l’article 104 que no fa cap remissió específica a l’article 98”, que “hauria d’haver estat objecte de regulació pel CAC mitjançant Instrucció”, que “davant la inexistència de regulació de les referides obligacions, amb la corresponent inseguretat jurídica que això provoca, i atenent a la correcta interpretació dels articles 98.3.b) i 104 LCA, així com de la seva literalitat, TVC considera lícita la pantalla dividida en un partit de futbol, sense que hagi infringit cap obligació de l’article 98.3.b)” i aquesta licitud la “ratifica el propi article 106 LCA que regula el patrocini virtual”. Finalment, a l’al·legació quarta manifesta l’aplicació directa i retroactiva de l’article 11 “de la nova Directiva de serveis de comunicació audiovisual (Directiva 200/65/CEE)” que al derogar “l’article 11 de la Directiva 89/552/CEE” comporta, a criteri de TVC, suprimir “el principi d’inserció de publicitat entre programes de l’anterior article 11 i el substitueix pel principi general de que les interrupcions publicitàries no afectin a la integritat dels programes i no perjudiquin als titulars dels seus drets”.
8. El 6 de maig de 2008 la instructora de l’expedient, desprès d’analitzar, valorar i desestimar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 8 de maig de 2008, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

9. El 16 de maig de 2008, i dins del termini atorgat, ha tingut entrada en aquest Consell un escrit signat pel senyor Carles Viñas i Llebot, cap dels Serveis Jurídics, actuant en nom i representació de TELEVISIÓ DE CATALUNYA, SA, en què es manifesta d’una banda, la seva disconformitat amb la proposta de resolució i les valoracions que fa, i considera “que els fonaments de dret de la proposta no desvirtuen les al·legacions i arguments que aquesta part ha formulat mitjançant els diversos escrits d’al·legacions, els quals reiterem i donem per reproduïts”. D’altra banda, neguen el possible abús de dret a que es refereix la proposta i manifesten que “TVC no ha utilitzat l’apartat 3 de l’article 104 com a norma de cobertura per eludir una altra norma (lletra b de l’apartat 3 de l’article 98)” insistint en el fet que “TVC ha exercit, conforme a les exigències de la bona fe, el dret a usar la pantalla dividida que reconeix de forma expressa l’apartat 2 de l’article 104, i ho ha fet respectant les condicions que determina dit precepte”. Finalment, posen de manifest que “la Directiva 2007/65/CE és d’aplicació directa malgrat no hagi estat transposada dons el supòsit objecte del present procediment es troba en l’àmbit del procediment sancionador”.

Fonaments de dret

1. Anàlisi de les al·legacions

En primer lloc, cal deixar palès que l’interessat es limita a reiterar i donar per reproduïdes les al·legacions que es van presentar el 8 de gener de 2008 i el 16 d’abril de 2008, per tant, no cal entrar de nou a valorar-les, atès que ja van ser objecte de l’oportuna valoració i posterior desestimació a l’Acord 8/2008, de 16 de gener, d’inici de l’expedient sancionador i a la proposta de resolució, de 6 de maig de 2008, valoracions que es tenen per reproduïdes en aquesta Acord.

En segon lloc, i en relació a l’al·legació sobre el possible abús de dret, es tenen per fetes les manifestacions sobre el reconeixement per part de TELEVISIÓ DE CATALUNYA, SA, de les exigències legalment reconegudes a l’apartat 2 de l’article 104 LCA, que pel que fa a l’ús de la pantalla dividida, obliga a respectar la integritat dels continguts audiovisuals i les regles contingudes en la Llei esmentada. Pel que fa a l’aplicació directa de la Directiva 2007/65/CE el fet que ens trobem davant d’un procediment sancionador no desvirtua la inaplicabilitat de la mateixa per manca de transposició.

2. Tipificació dels fets

La inserció de les pantalles dividides amb publicitat de BBVA, durant la retransmissió del partit de futbol entre l’Athletic Club de Bilbao i el Reial Madrid CF, el 8 de desembre de 2007 per TELEVISIÓ DE CATALUNYA, SA, vulnera allò que preveu la lletra b) de l’apartat 3 de l’article 98 de la LCA, que disposa: “En les emissions o programes esportius o d’esdeveniments o espectacles d’estructura similar en què hi hagi intervals de temps entre cadascuna de les parts que els componen, només es poden inserir publicitat i anuncis de televenda durant aquests intervals. A aquest efecte, l’interval ha de tenir caràcter natural, no accidental i vinculat directament amb l’estructura de l’esdeveniment o espectacle».

3. Qualificació de la infracció

Aquest fet constitueix una infracció prevista a la lletra e de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual. Pel que fa a les obligacions en relació amb l’utilització de la pantalla dividida, l’article 104 LCA disposa que “l’ús de la pantalla dividida per difondre continguts publicitaris ha de respectar la integritat dels continguts audiovisuals, i les regles generals contingudes en aquesta llei, en especial pel que fa a la publicitat il·lícita o prohibida”. I una d’aquestes regles és la regulada a l’apartat 3 de l’article 98 de la LCA, anteriorment esmentat.

4. Sanció aplicable

La infracció descrita, d’acord amb el que disposa l’article 136 LCA s’ha de sancionar amb una multa de DOTZE MIL UN EUROS (12.001 euros), quantia mínima establerta al dit article, fixada tenint en compte les circumstàncies de l’article 137 LCA com són, entre d’altres, la gravetat de l’incompliment, la repercussió o l’impacte social de la comissió de la infracció o la naturalesa dels perjudicis causats.

5. Autoritat competent per imposar la sanció

El Consell de l’Audiovisual de Catalunya és l’òrgan competent per imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord amb el que disposa la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001, de 28 de febrer, el Ple del Consell ha adoptat els següents acords:

ACORDS

1. Desestimar les al·legacions presentades pel senyor Carles Viñas i Llebot en representació de TELEVISIÓ DE CATALUNYA, SA.

2. Declarar al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, per l’incompliment de les obligacions previstes a l’apartat 3 de l’article 98 LCA, arran de la inserció de dues pantalles dividides amb publicitat de BBVA durant la retransmissió per TV3 del partit de futbol entre l’Athletic Club de Bilbao i el Reial Madrid, el 8 de desembre de 2007.

3. Imposar al prestador de serveis de televisió TELEVISIÓ DE CATALUNYA, SA, una multa de DOTZE MIL UN EUROS (12.001 euros)

4. Notificar aquest Acord a TELEVISIÓ DE CATALUNYA, SA.

Barcelona,  11 de juny de 2008

Josep M. Carbonell i Abelló


Dolors Comas d’Argemir i Cendra

President

